ที่ มท ๐๘10.7/ว กรมส่งเสริมการปกครองท้องถิ่น

 ถนนนครราชสีมา กทม. ๑๐๓๐๐

 สิงหาคม ๒๕64

เรื่อง การดำเนินการตามมาตรการอำนวยความสะดวกและลดภาระแก่ประชาชน (การไม่เรียกสำเนาเอกสาร ที่ทางราชการออกให้ จากประชาชน)

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท 0810.7/ว 1010 ลงวันที่ 30 มีนาคม 2563

สิ่งที่ส่งมาด้วย 1. สำเนาหนังสือสำนักงาน ก.พ.ร. ด่วนที่สุด ที่ นร 1200/ว 24 ลงวันที่

 24 สิงหาคม 2564 จำนวน 1 ชุด

 2. แบบรายงานการดำเนินการตามแนวทางการดำเนินการไม่เรียกรับสำเนาเอกสาร

 ที่ทางราชการออกให้จากประชาชน จำนวน 1 ชุด

 ตามที่กรมส่งเสริมการปกครองท้องถิ่น ได้ซักซ้อมความเข้าใจเกี่ยวกับแนวทางการดำเนินการ ตามมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน) ให้ถือปฏิบัติ รายละเอียดตามหนังสือที่อ้างถึง นั้น

 กรมส่งเสริมการปกครองท้องถิ่นได้รับแจ้งจากสำนักงาน ก.พ.ร. ได้ตรวจสอบการดำเนินการของหน่วยงานของรัฐ พบว่า ยังมีการเรียกสำเนาเอกสารที่ทางราชการออกให้ จากประชาชน และได้รับ ข้อร้องเรียนของประชาชน เกี่ยวกับการไม่ได้รับความสะดวกในการขอรับบริการจากภาครัฐเป็นจำนวนมาก โดยเฉพาะอย่างยิ่งในสถานการณ์การแพร่ระบาดของโรคติดเชื้อไวรัสโคโรนา 2019 ซึ่งเป็นการเพิ่มภาระ และไม่อำนวยความสะดวกให้กับประชาชน ประกอบกับนายกรัฐมนตรี (พลเอก ประยุทธ์ จันทร์โอชา) ได้มีข้อสั่งการให้สำนักงาน ก.พ.ร. กำชับให้หน่วยงานของรัฐทุกแห่ง ดำเนินการตามมาตรการดังกล่าว อย่างเคร่งครัดโดยเร็ว ซักซ้อมและเน้นย้ำแนวทางในการปฏิบัติตามมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน) ขอความร่วมมือจังหวัด แจ้งสำนักงานส่งเสริมการปกครองท้องถิ่นจังหวัดและองค์กรปกครองส่วนท้องถิ่น ดำเนินการ ดังนี้

 1. กรณีที่หน่วยงานยังไม่ได้จัดทำประกาศยกเลิกการขอสำเนาเอกสารที่ทางราชการ ออกให้ จากประชาชน ให้จัดทำประกาศยกเลิกการขอสำเนาบัตรประจำตัวประชาชน สำเนาทะเบียนบ้าน หรือสำเนาเอกสารอื่น ๆ รวมถึงแจ้งแนวทางการดำเนินการไม่เรียกรับสำเนาเอกสารที่ทางราชการออกให้ จากประชาชน ให้องค์กรปกครองส่วนท้องถิ่นทราบและถือปฏิบัติอย่างเคร่งครัด พร้อมทั้งเผยแพร่ประชาสัมพันธ์ปิดประกาศให้ประชาชนทราบ ณ จุดให้บริการประชาชนทุกแห่ง และผ่านเว็บไซต์หลักขององค์กรปกครองส่วนท้องถิ่น โดยให้ดำเนินการให้แล้วเสร็จภายในวันที่ 30 กันยายน 2564

 2. เร่งรัดการแก้ไขกฎหมาย กฎ ระเบียบ ข้อบังคับ หรือประกาศในความรับผิดชอบที่มีข้อกำหนดให้ประชาชนต้องยื่นสำเนาเอกสารที่ทางราชการออกให้ประกอบการขออนุมัติ อนุญาต รับรอง รับแจ้ง หรือ รับจดทะเบียน และดำเนินการยกเลิกรายการเอกสารประกอบการอนุมัติ อนุญาต รับรอง รับแจ้ง หรือ รับจดทะเบียนที่ระบุไว้ในคู่มือสำหรับประชาชนให้สอดคล้องกับกฎหมาย กฎ ระเบียบ ข้อบังคับ หรือประกาศ ที่แก้ไขด้วย ให้แล้วเสร็จภายในเดือนธันวาคม 2564

/3. การอำนวย...

 3. การอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน) เป็นเรื่องสำคัญที่หัวหน้าหน่วยงานต้องกำกับดูแลอย่างต่อเนื่อง โดยต้องดำเนินการสื่อสาร สร้างความเข้าใจให้หน่วยงานและเจ้าหน้าที่ในสังกัดทุกระดับทราบ เห็นความสำคัญ และถือปฏิบัติอย่างเคร่งครัด รวมทั้งต้องติดตามและประเมินผล และตรวจสอบการดำเนินการของเจ้าหน้าที่ ว่าเป็นไปตามแนวทางที่กำหนดไว้หรือไม่

 4. สำนักงาน ก.พ.ร. จะเปิดช่องทางให้ประชาชนร้องเรียนผ่านแอปพลิเคชันไลน์ (Line: @GoodGov4U) และเว็บไซต์การส่งเสริมการมีส่วนร่วมของภาคประชาชน (www.opengovernment.go.th) เพื่อเป็นช่องทางในการส่งข้อมูลของหน่วยงานที่ยังคงเรียกรับสำเนาเอกสารที่ทางราชการออกให้ จากประชาชน รวมถึงกำหนดมาตรการตรวจติดตามการดำเนินงานของหน่วยงานของรัฐ เพื่อเป็นการประเมินผลการดำเนินการ ตามมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน) รวมทั้งเผยแพร่ประชาสัมพันธ์ช่องทางให้ประชาชนร้องเรียน โดยปิดประกาศให้ประชาชนทราบ ณ จุดให้บริการประชาชนทุกแห่ง และผ่านเว็บไซต์หลักขององค์กรปกครองส่วนท้องถิ่น

 5. ขอให้รายงานผลการดำเนินการตามมาตรการอำนวยความสะดวกและลดภาระ แก่ประชาชน โดยให้จังหวัดรายงานตามแบบที่กำหนด (แบบ 1 สำหรับองค์กรปกครองส่วนท้องถิ่น และแบบ 2 สำหรับสำนักงานส่งเสริมการปกครองท้องถิ่นจังหวัด) ให้กรมส่งเสริมการปกครองท้องถิ่นทราบ ภายในวันที่ 30 กันยายน 2564 ทางเอกสารและผ่านช่องทางไปรษณีย์อิเล็กทรอนิกส์ dla0810\_7@dla.go.th อีกทางหนึ่งด้วย ทั้งนี้ ในกรณีที่ไม่สามารถปฏิบัติตามแนวทางดังกล่าวได้ ให้รายงานปัญหาอุปสรรคการดำเนินงาน ให้กรมส่งเสริมการปกครองท้องถิ่นทราบตามระยะเวลาที่กำหนด รายละเอียดปรากฏตาม QR Code ท้ายหนังสือฉบับนี้

 จึงเรียนมาเพื่อโปรดพิจารณา

ขอแสดงความนับถือ

 อธิบดีกรมส่งเสริมการปกครองท้องถิ่น



ร.อสถ. ……………………….........

ผอ.กพส. ……………….…..........

ผอ.กง.บด ………………............

หน.ฝ. ...................................

จนท. .....................................

shorturl.at/goxDW

กองพัฒนาและส่งเสริมการบริหารงานท้องถิ่น

กลุ่มงานส่งเสริมการบริหารกิจการบ้านเมืองที่ดีท้องถิ่น

โทร. ๐-๒๒๔๑-๙๐๐๐ ต่อ ๒๓2๒, โทรสาร ๐-๒๒๔1-6956

ผู้ประสานงาน น.ส.ชนเนษฎ์ แก้วพุฒ 09 5669 3645